ลี่ จ้านชู

ลี่ จ้านชู (เกิด 30 สิงหาคม ค.ศ. 1951) เป็นนักการเมืองชาวจีนเกษียณอายุ ผู้เคยดำรงตำแหน่งประธานคณะกรรมาธิการสามัญประจำสภาประชาชนแห่งชาติ ตั้งแต่ ค.ศ. 2018 ถึง 2023 เขาเป็นสมาชิกอันดับสามของคณะกรรมาธิการสามัญประจำกรมการเมืองพรรคคอมมิวนิสต์จีน องค์กรตัดสินใจสูงสุดของจีน ระหว่าง ค.ศ. 2017 ถึง 2022
ลี่เริ่มต้นอาชีพการเมืองในพื้นที่ชนบทของมณฑลเหอเป่ย์บ้านเกิดของเขา โดยไต่เต้าขึ้นมาในตำแหน่งเลขาธิการพรรคประจำนครซีอาน ผู้ว่าการมณฑลเฮย์หลงเจียง และเลขาธิการพรรคประจำมณฑลกุ้ยโจว ใน ค.ศ. 2012 เขากลายเป็นหัวหน้าสำนักงานทั่วไปพรรคคอมมิวนิสต์จีน หลังการประชุมสภาพรรคครั้งที่ 18 ลี่กลายเป็นหนึ่งในที่ปรึกษาคนสำคัญของเลขาธิการใหญ่พรรค สี จิ้นผิง เขาได้รับยกย่องจากสื่อว่าเป็นสมาชิกอาวุโสของ "กลุ่มสี จิ้นผิง" หนึ่งในฝ่ายการเมืองหลักภายในพรรคคอมมิวนิสต์จีน
ชีวิตช่วงต้น.
ลี่เกิดในอำเภอผิงชาน มณฑลเหอเป่ย์ เมื่อ 30 สิงหาคม ค.ศ. 1951 ระหว่าง ค.ศ. 1968 ถึง 1973 เขาเป็น "เยาวชนที่ถูกส่งลงชนบท" ณ คอมมูนเกษตรกรรมในอำเภอบ้านเกิดของเขา เขาศึกษาที่สถาบันพาณิชยกรรมฉือเจียจวงในฉือเจียจวงระหว่าง ค.ศ. 1971 ถึง 1973 เขาเริ่มต้นอาชีพในฐานะเจ้าหน้าที่ธรรมดาในฉือเจียจวง โดยทำงานเป็นพนักงานสำนักงานของสำนักพาณิชย์ฉือเจียจวงและต่อมากลาบเป็นรองผู้อำนวยการใน ค.ศ. 1971 ใน ค.ศ. 1976 เขากลายเป็นเสมียนและหัวหน้าแผนกข้อมูลของสำนักงานทั่วไปคณะกรรมาธิการพรรคประจำจังหวัดฉือเจียจวง ใน ค.ศ. 1980 ลี่เรียนภาคค่ำที่มหาวิทยาลัยครูเหอเป่ย์ โดยสำเร็จการศึกษาผ่านการเรียนนอกเวลาใน ค.ศ. 1982
ผู้นำระดับภูมิภาค.
เหอเป่ย์.
หลังสำเร็จการศึกษา เขาได้รับการเลื่อนตำแหน่งเป็นเลขาธิการพรรคประจำอำเภออู๋จี๋ (ในช่วงเวลาไล่เลี่ยกันนี้ สี จิ้นผิง เลขาธิการใหญ่พรรคคอมมิวนิสต์จีนคนปัจจุบัน ดำรงตำแหน่งหัวหน้าพรรคประจำอำเภอเจิ้งติ้งที่อยู่ใกล้เคียง) ใน ค.ศ. 1985 เขากลายเป็นรองเลขาธิการพรรคและกรรมการจังหวัดฉือเจียจวง (ไม่เทียบเท่านายกเทศมนตรี) ก่อนจะมาเป็นเลขาธิการคณะกรรมาธิการมณฑลเหอเป่ย์ของสันนิบาตเยาวชนคอมมิวนิสต์จีน ใน ค.ศ. 1988 เขาเข้าร่วมโครงการระยะเวลาหกเดือนว่าด้วยงานทฤษฎีของพรรคคอมมิวนิสต์จีนที่โรงเรียนส่วนกลางพรรค เขาดำรงตำแหน่งรองเลขาธิการพรรคและหัวหน้าจังหวัดเฉิงเต๋อตั้งแต่ ค.ศ. 1990 ถึง 1993 และเป็นเลขาธิการคณะกรรมาธิการพรรคประจำมณฑลเหอเป่ย์ตั้งแต่ ค.ศ. 1993 ถึง 1997 เขายังลงทะเบียนเรียนหลักสูตรเศรษฐศาสตร์ทางไปรษณีย์ที่โรงเรียนส่วนกลางพรรคระหว่าง ค.ศ. 1992 ถึง 1994 ระหว่าง ค.ญ. 1997 ถึง 1998 เขาดำรงตำแหน่งรองผู้อำนวยการสำนักงานกิจการชนบทของคณะกรรมาธิการพรรคประจำมณฑล
ฉ่านซี.
ใน ค.ศ. 1998 ลี่ถูกย้ายไปมณฑลฉ่านซีเพื่อรับตำแหน่งในคณะกรรมาธิการสามัญประจำพรรคและเป็นหัวหน้ากรมองค์การของมณฑล ตั้งแต่เดือนมกราคม ค.ศ. 2002 ลี่กลายเป็นเลขาธิการพรรคประจำซีอาน และในเดือนพฤษภาคม เขาก็เข้ารับตำแหน่งรองหัวหน้าพรรคประจำมณฑลฉ่านซีควบคู่กันไป ในช่วงที่เขาดำรงตำแหน่งในซีอาน ลี่เป็นที่รู้จักจากการตั้งเป้าหมายให้ซีอานเป็น "เมืองที่ดีที่สุดในภาคตะวันตกตอนใน"
เฮย์หลงเจียง.
ในเดือนธันวาคม ค.ศ. 2003 ลี่กลายเป็นรองเลขาธิการพรรคประจำมณฑลเฮย์หลงเจียง และเข้ารับตำแหน่งรองผู้ว่าการมณฑลประมาณหนึ่งปีต่อมา ในเวลานั้น ผู้สังเกตการณ์ภายนอกจัดให้ลี่อยู่ในกลุ่มถวนไพ่ ("Tuanpai") หมายถึงเจ้าหน้าที่ที่มีพื้นเพมาจากสันนิบาตเยาวชนคอมมิวนิสต์ วันที่ 25 ธันวาคม ค.ศ. 2007 จาง จั๋วจี่ ผู้ว่าการมณฑลในขณะนั้นได้ลาออก และลี่ก็เข้ารับตำแหน่งรักษาการผู้ว่าการมณฑล และได้รับการยืนยันตำแหน่งในเดือนมกราคม ค.ศ. 2008
กุ้ยโจว.
ในเดือนสิงหาคม ค.ศ. 2010 ลี่กลายเป็นเลขาธิการพรรคประจำมณฑลกุ้ยโจว นับเป็นตำแหน่งผู้นำสูงสุดในระดับมณฑลเป็นครั้งแรกของเขา ในเวลานั้น ลี่ยังไม่ได้เป็นสมาชิกเต็มตัวของคณะกรรมาธิการกลาง จึงถือว่าเป็นเรื่องหาได้ยากมากที่ผู้ใดจะดำรงตำแหน่งหัวหน้าพรรคประจำมณฑลโดยที่ยังไม่ได้เป็นสมาชิกเต็มตัวในคณะกรรมาธิการกลาง
สำนักงานทั่วไป.
ในเดือนกรกฎาคม ค.ศ. 2012 ลี่ถูกย้ายไปปักกิ่งเพื่อรับตำแหน่งรองผู้อำนวยการบริหารของสำนักงานทั่วไปพรรคคอมมิวนิสต์จีน โดยได้รับการเตรียมความพร้อมให้เป็นผู้สืบทอดตำแหน่งของลิ่ง จี้ฮฺว่า เขารับตำแหน่งผู้อำนวยการสำนักงานทั่วไปในอีกสองเดือนต่อมา สามเดือนต่อมา ลี่ยังได้รับแต่งตั้งเป็นเลขาธิการคณะกรรมาธิการดำเนินงานด้านหน่วยงานที่รายงานตรงต่อคณะกรรมาธิการกลาง  ลี่ได้รับการพิจารณาว่าเป็น "ดาวรุ่ง" และได้รับเลือกให้เป็นสมาชิกกรมการเมืองพรรคคอมมิวนิสต์จีนในการประชุมสภาพรรคครั้งที่ 18 ซึ่งจัดขึ้นในเดือนพฤศจิกายน ค.ศ. 2012 ถือเป็นเรื่องไม่ปกติสำหรับหัวหน้าสำนักงานทั่วไป (ตัวอย่างเช่น ลิ่ง จี้ฮฺว่า ไม่ได้เป็นสมาชิกกรมการเมือง) บ่งชี้ว่าลี่จะมีอิทธิพลอย่างมากภายใต้คณะบริหารของสี จิ้นผิง นอกจากนี้ ตามธรรมเนียมของหัวหน้าสำนักงานทั่วไป ลี่ยังได้รับแต่งตั้งให้เป็นเลขาธิการสำนักเลขาธิการกลาง ใน ค.ศ. 2013 ลี่ยังได้รับแต่งตั้งให้เป็นหัวหน้าสำนักงานทั่วไปของคณะกรรมการความมั่นคงแห่งชาติที่จัดตั้งขึ้นใหม่
ลี่มีบทบาทสำคัญในการกระชับความสัมพันธ์ที่แน่นแฟ้นระหว่างจีนและรัสเซีย และเป็นหัวหน้าสำนักงานทั่วไปคนแรกในสมัยหลังเหมาของจีนที่เข้ามามีบทบาทอย่างแข็งขันในกิจการต่างประเทศ ตัวอย่างเช่น ใน ค.ศ. 2015 หลี่ถูกส่งไปในฐานะ "ทูตพิเศษ" ของสี จิ้นผิงเพื่อพบกับวลาดิมีร์ ปูตินในมอสโก ระหว่างพิธีสวนสนามวันแห่งชัยชนะที่จัดขึ้นที่มอสโกใน ค.ศ. 2015 ลี่เป็นสมาชิกของคณะผู้แทนจีน ลี่เป็นที่ทราบกันดีว่าได้ร่วมเดินทางไปกับสีในการพบปะกับแขกต่างชาติหลายครั้ง รวมถึงการเยือนสหรัฐอย่างเป็นทางการของสีใน ค.ศ. 2015
ลี่ ซึ่งถูกมองว่าเป็นหนึ่งในสมาชิกผู้ทรงอิทธิพลที่สุดในแวดวงคนสนิทของสี จิ้นผิง เคยถูกพิจารณาว่าเป็นผู้สมัคร "ม้ามืด" สำหรับคณะกรรมการสามัญประจำกรมการเมืองชุดที่ 19 องค์กรตัดสินใจสูงสุดของจีนที่เข้ารับตำแหน่งใน ค.ศ. 2017 ลี่เคยเป็นสมาชิกสำรองของคณะกรรมาธิการกลางพรรคคอมมิวนิสต์จีนชุดที่ 16 และ 17 และเป็นสมาชิกเต็มตัวของคณะกรรมาธิการกลางชุดที่ 18
คณะกรรมาธิการสามัญ.
ลี่ได้รับเลือกเป็นสมาชิกคณะกรรมาธิการสามัญประจำกรมการเมืองชุดที่ 19 องค์กรตัดสินใจสูงสุดของจีน ในการประชุมเต็มคณะครั้งที่ 1 ของคณะกรรมาธิการกลางพรรคคอมมิวนิสต์จีนชุดที่ 19 ในวันที่ 25 ตุลาคม 2017 วันที่ 17 มีนาคม ค.ศ. 2018 ลี่ได้รับเลือกเป็นประธานคณะกรรมาธิการสามัญประจำสภาประชาชนแห่งชาติ
ลี่เป็นตัวแทนของเลขาธิการใหญ่สี จิ้นผิงในพิธีฉลองครบรอบ 70 ปีของเกาหลีเหนือใน ค.ศ. 2018
เกี่ยวกับงานของเขา ลี่อ้างว่ายึดมั่นในหลักการ "สามไม่" ได้แก่: "ไม่ยุ่งเรื่องคนอื่น, ไม่เล่นเกม (การเมือง), ไม่ขี้เกียจทำงาน"
ในเดือนพฤศจิกายน ค.ศ. 2020 หลังสมาชิกสภานิติบัญญัติฮ่องกงที่สนับสนุนประชาธิปไตย 4 คนถูกขับออก ลี่ออกมาปกป้องการขับออกดังกล่าว โดยให้เหตุผลว่าการตัดสินใจนี้เป็นสิ่ง "จำเป็น" และ "เหมาะสม"
ในเดือนกันยายน ค.ศ. 2022 ระหว่างการประชุมกับบุคคลสำคัญของรัสเซีย ลี่ให้คำมั่นถึง "ความเข้าใจและการสนับสนุนอย่างเต็มที่" ของจีนในจุดยืนของรัสเซียว่าด้วยประเด็นการรุกรานยูเครนของรัสเซีย ค.ซ. 2022 เขากล่าวว่า "จากสถานการณ์ดังกล่าว รัสเซียได้ดำเนินมาตรการที่จำเป็น จีนเข้าใจ และเรากำลังประสานงานกันในด้านต่าง ๆ" เขากล่าวโทษโดยตรงว่าสหรัฐและเนโทเป็นผู้ "ขยายเนโทไปถึงหน้าประตูบ้านของรัสเซียโดยตรง คุกคามความมั่นคงแห่งชาติรัสเซียและชีวิตพลเมืองรัสเซีย" "เดอะวอลล์สตรีทเจอร์นัล" รายงานในวันที่ 19 มีนาคม ค.ศ. 2023 โดยอ้างแหล่งข่าวว่ารัสเซียเผยแพร่ภาพบันทึกนี้โดยที่จีนไม่รู้ และหากจีนรู้สถานการณ์ล่วงหน้า "การเลือกใช้คำพูดจะระมัดระวังมากขึ้นเพื่อป้องกันไม่ให้จีนถูกมองว่าเป็นผู้สมรู้ร่วมคิดกับรัสเซีย"
ลี่เกษียณจากคณะกรรมาธิการสามัญประจำกรมการเมืองหลังจากการประชุมสภาพรรคคอมมิวนิสต์จีนครั้งที่ 20 ในเดือนตุลาคม ค.ศ. 2022 และเกษียณจากการเมืองในเดือนมีนาคม ค.ศ. 2023 หลังลงจากตำแหน่งประธานคณะกรรมาธิการสามัญประจำสภาประชาชนแห่งชาติ ซึ่งจ้าว เล่อจี้ได้เข้ารับตำแหน่งต่อจากเขา
ครอบครัว.
ภรรยาของลี่ หวัง จินเฟิ่ง  เกิดเมื่อ 30 ตุลาคม ค.ศ. 1953
ลี่ เฉียนซิน.
ลี่ เฉียนซิน (เกิด 20 มิถุนายน ค.ศ. 1982) บุตรีคนโตของลี่ หรือที่รู้จักในชื่อนาโอมิ ลี่ (Naomi Li) สื่อภาษาจีนรายงานว่าเธอมีความเคลื่อนไหวในฮ่องกง และเป็นหนึ่งในรองประธานของสมาคมหฺวาจิง องค์กรเยาวชนที่ส่งเสริมความร่วมมือระหว่างจีนแผ่นดินใหญ่กับฮ่องกง มีรายงานว่าลี่ซื้อทาวน์เฮาส์ในย่านสแตนลีย์บีชของฮ่องกงในราคา 15 ล้านดอลลาร์เมื่อ ค.ศ. 2013
จากการสืบสวนของ "นิวยอร์กไทมส์" ลี่ เฉียนซินซื้ออสังหาริมทรัพย์ 4 ชั้นที่เลขที่ 6 ถนนสแตนลีย์บีช ในเขตใต้ของเกาะฮ่องกงใน ค.ศ. 2013 ในราคา 15 ล้านดอลลาร์สหรัฐ ผ่านบริษัท Century Joy Holdings Ltd. บริษัทที่จดทะเบียนในฮ่องกงโดยมีลี่ เฉียนซิน เป็นกรรมการเพียงผู้เดียว และจดทะเบียนก่อตั้งในหมู่เกาะบริติชเวอร์จิน ในเดือนตุลาคม ค.ศ. 2019 เมื่อ "เดอะนิวยอร์กไทมส์" ติดต่อเธอเกี่ยวกับเรื่องอื้อฉาวที่เกี่ยวข้องกับด็อยท์เชอบังค์และแนวทางการจ้างงานที่ผิดกฎหมาย เธอยุบบริษัท Century Joy Holdings Ltd. ภายในเวลาไม่กี่ชั่วโมง พบว่าลี่ เฉียนซินผลักดันให้ด็อยท์เชอบังค์จ้างน้องสาวของเธอ ซึ่งถูกพิจารณาว่าไม่มีคุณสมบัติเหมาะสมสำหรับทีมสื่อสารองค์กรของธนาคาร แต่ก็ยังได้รับข้อเสนองาน"
ไช่ หฺวาปัว (เกิด 17 พฤษาภาคม ค.ศ. 1985) สามีของเธอ ก็เป็นส่วนหนึ่งของรายงานเช่นกัน ไช่เป็นเจ้าของม้าแข่งชื่อ Limitless และยังเข้าครอบครองบริษัทชื่อ Tai United ในช่วงต้น ค.ศ. 2017 โดยได้รับแต่งตั้งเป็นประธาน ภายใต้การดูแลของเขา Tai United ได้ซื้อหุ้นจำนวนมากใน โรงแรมเพนินซูลา ตลอดจนชั้น 79 ทั้งหมดของตึกระฟ้าในฮ่องกง (ก่อนหน้านี้ SCMP รายงานว่าเป็นตึกเดอะเซ็นเตอร์) ไช่ลาออกจาก Tai United ในเวลาต่อมาในเดือนกรกฎาคม ค.ศ. 2017 เมื่อนิตยสาร "Next Magazine" รายงานเกี่ยวกับการซื้อกิจการและความเชื่อมโยงที่เป็นไปได้ของไช่กับบิดาขอหลี่ เชียนซิน ซึ่งก็คือลี่ จ้านชู ในเดือนมกราคม ค.ศ. 2018 ไช่ขายหุ้นส่วนใหญ่ใน Tai United ของเขา
ลี่ เฉียนซินและไช่ร่วมกันเป็นเจ้าของบริษัทอีกแห่งหนึ่งชื่อว่า Chua & Li Membership ทั้งลี่และไช่ระบุที่อยู่ยูนิตที่ 6 ถนนสแตนลีย์บีช เป็นที่อยู่อาศัยของพวกเขาจนกระทั่งต้น ค.ศ. 2020 เมื่อลี่เปลี่ยนที่อยู่ของเธอเป็นอพาร์ตเมนต์อีกแห่งที่ไช่เป็นเจ้าของในฮ่องกง ซึ่งตั้งอยู่บนชั้น 60 ของอาคารแห่งหนึ่ง
จากการสอบสวนพบว่าลี่ เฉียนซินเข้าร่วมเครือข่ายต่าง ๆ เช่น สมาคมหฺวาจิงในฮ่องกง ซึ่งเป็นกลุ่มที่เชื่อมโยงบรรดาเจ้าชาย (ลูกหลานอดีตผู้นำ) และกลุ่มมหาเศรษฐีผู้ทรงอิทธิพล
ใน ค.ศ. 2024 ลี่ เฉียนซินได้รับแต่งตั้งเป็นสมาชิกของคณะกรรมาธิการอำนวยการโครงการ "ภาคการวิจัย วิชาการ และอุตสาหกรรม หนึ่งบวก" ของฮ่องกง
ลี่ ตัวสี.
ลี่ ตัวสี (เกิด 25 พฤษภาคม ค.ศ. 1987) บุตรีคนรองของลี่ ทำงานที่ด็อยท์เชอบังค์